eSwatini Regno del eSwatini Umbuso waseSwatini Kingdom of eSwatini El Esuatini o eSwatini, ufisialmente el xe on Stato picenin de l’Àfrica del Sud. El confina col Mozanbico a est e col Sudàfrica a ovest. El só nome vien da ła tribù pi grosa, i Swazi. El paexe el xe montagnóxo al est; el teren el se sbasa verso ovest. Gh'è tanti fiumi che pasa par el eSwatini. El Paexe el ga senpre dei mominti de séco. A ovest se cata łe savane e łe foreste pluviałi. I primi abitanti del eSwatini i xere i khoisan, un grupo de caciatori racojitori che el vivéa in tuta l’Àfrica del sud. I khoisan i xe stà mandà via dai grupi bantu che i ga invadesto el teritorio. Par ła fin del XI secolo, i bantu i controlaa tuta ła zona che pi tardi ła deventarà ła tera dei sotho e dei nguni, i grupi etnici pi grandi che vive inte el Sudafrica. Quando i boeri i se ga moso da ła region del Cao, el re Sobhuza I l’è stà bon de conservar l’independensa. Dopo ła secónda guera boera i inglexi i ga ocupà el regno e i ło ga trasformà in on protetorato. El eSwatini l’è rivà a l’indipendensa el 6 de setenbre del 1968. El re Sobhuza II l’è stà riméso sul trono e el ga regnà fin a ła morte, inte el 1982. Só fiol, re Mswati III l’è ndà sù al trono e el goerna co só mare, come che vol ła tradision: el re el xe el aministrator de ła nasion, só mare ła xe l'autorità spirituałe del Paéxe. El eSwatini el xe ła ùltima nasion co na monarchìa asołuta in tuta l’Àfrica. El re no'l vol gnanca ła democrasia, e tuti i partii i xe vietadi. Ła majorìa de ła popołasion i xe swazi, un grupo bantu de ła faméja dei ngoni. Gh'è puchi zulu e afrikaaner. I cristiani i xe el 83% , el resto i segue ła religion tradisionałe. Ła majorìa dei swazi i vive ne łe zone rurałi. Ła concentrasion de zente ła ga portà a utilizar masa i prai e l’acua. El nùmaro dei małài de AIDS el xe el pi alto de tuto el móndo . Ła zente, parò, ła xe tra ła pi poareta del continente: el 70% de ła popołasion el vive sóto el livel de povertà . Ła majorìa de l’economìa ła xe in man ai bianchi. Puchi schei i vien utilizà par el sviłupo. El eSwatini l’è uno dei Paixi africani co pi risorse. El ga na agricoltura de susistensa, fortemente influensada da i mominti de séco, anca parché el 60% de ła tera el xe del re, e el resto de conpagnie el xe foresto. Parò el eSwatini l'esporta legname, ananasi, e coton. Carbon e diamanti i vien scavà su łe montagne. Ła industria pi granda l’è queła dei concentrati par far bìbite, ła xe na conpagnia mericana. Tuti i ani, el re el va védar ła , el "bało de łe cane". El xe só dirito de tórse na nóva mojer tra una de łe bałerine, che łe ga da èsar vèrgini e łe bała nude.